Oudministers bedank uit parlementArgieffoto Senior ANC-parlementslede is besig om op groot skaal uit die parlement te bedank met sewe vakatures wat nou al in die minder as ŉ maand wat sedert die algemene verkiesing verloop het, in die Nasionale Vergadering ontstaan het. Daar is ook een vakature in die Nasionale Raad van Provinsies. Al agt vakatures is op die banke van die ANC. Drie ANC-LP’s wat met die verkiesing as parlementslede aangewys is, het nooit hul setels opgeneem nie. Hulle is die voormalige minister van water en sanitasie en oudpremier van Gauteng, Nomvula Mokonyane, die oudpremier van die Noord-Kaap, Sylvia Lucas, en die voormalige omroeper Makhosini Nkosi. Lucas het oorgeskuif na die Nasionale Raad van Provinsies, waar sy tot ondervoorsitter verkies is. Drie oudministers het voorts die afgelope week uit die parlement bedank nadat hulle nie weer in die kabinet opgeneem is nie. Hulle is Nomaindia Mfeketo, oudminister van behuising, Dipuo Letsatsi-Duba, oudminister van staatsveiligheid, en Susan Shabangu, oudminister van maatskaplike ontwikkeling. Die laaste vakature in die Nasionale Vergadering is gelaat deur pres. Cyril Ramaphosa, wat kragtens die Grondwet opgehou het om ŉ lid van die Nasionale Vergadering te wees die oomblik toe hy tot president verkies is. In die Nasionale Raad van Provinsies is daar nog een vakature omdat Mohammed Dangor, ANC-lid uit Gauteng, nog nie ingehuldig is nie. Intussen het Ramaphosa een minister en twee adjunkministers van buite die Nasionale Vergadering aangestel, soos die Grondwet hom toelaat om te doen. Hulle is die minister van handel en nywerheid, Ebrahim Patel, die adjunkminister van samewerkende regering en tradisionele aangeleenthede, Parks Tau, en die adjunkminister van maatskaplike ontwikkeling, Hendrietta Bogopane-Zulu.